Αθήνα, 7.9.2016

Αρ.πρωτ.:559

**ΔΕΛΤΙΟ ΤΥΠΟΥ**

(Με αφορμή τη χθεσινοβραδινή ανακοίνωση του ΥΠΟΙΚ)

Η επιλογή της πολιτικής ηγεσίας του ΥΠΟΙΚ να τοποθετηθεί δημόσια επί ενός **Ενημερωτικού Σημειώματος** του Συλλόγου μας προς τους εργαζόμενους (*το οποίο και επισυνάπτουμε*), έχει σίγουρα ενδιαφέρον.

Δεν πρόκειται όμως να σταθούμε στην **αποτυχημένη προσπάθεια** της ηγεσίας του ΥΠΟΙΚ να διαψεύσει, **όσα με σαφήνεια διατυπώθηκαν** παρουσία του προεδρείου του Συλλόγου μας. Κρατάμε μόνο την ξεκάθαρη παραδοχή τους ότι, επί τόσο σοβαρών ζητημάτων, μπορεί **η πολιτική ηγεσία να λέει διαφορετικά πράγματα σε κλειστές συναντήσεις** (στο όνομα ενός καλόπιστου, όπως αναφέρεται, διαλόγου) **και διαφορετικά δημοσίως.**

Έχει όμως ιδιαίτερο ενδιαφέρον το γεγονός ότι, ενώ **η ηγεσία του ΥΠΟΙΚ** αναφέρεται στο ενημερωτικό μας σημείωμα, **δεν λέει τίποτα για την ταμπακιέρα**. Σιωπά στο γεγονός ότι της χρεώνουμε επιλογές που **‘’ξεπλένουν’’ ένα τεράστιο και διαχρονικό οικονομικό σκάνδαλο**, σιωπά στο ότι **ακολουθεί αδιαφανείς και περίεργες διαδικασίες**, σιωπά στο ότι **αγνοεί επιδεικτικά εν εξελίξει εισαγγελικές έρευνες για την υπόθεση**, σιωπά στο γεγονός ότι **με τις επιλογές της το δημόσιο θα υποστεί μια τεράστια οικονομική ζημιά** κλπ..

Η απάντηση της πολιτικής ηγεσίας του ΥΠΟΙΚ, είναι εμφανές ότι διακατέχεται απ’ **την αγωνία** να ‘’μαζέψει’’ ό,τι μπορεί. Για την ηγεσία του ΥΠΟΙΚ, τα όσα σοβαρότατα της καταλογίζονται είναι μάλλον άνευ σημασίας μπροστά στην αγωνία διατήρησης των θέσεων που κατέχουν.

Και κλείνοντας…

**Ως εργαζόμενοι ήμασταν και συνεχίζουμε να είμαστε απέναντι σε φαινόμενα ΑΔΕΙΑΦΑΝΕΙΑΣ και ΔΙΑΠΛΟΚΗΣ. Το γεγονός ότι η ηγεσία του ΥΠΟΙΚ στο κλείσιμο της ανακοίνωσης της μας ανάγει σε εχθρούς της, μάλλον αποδεικνύει την πλευρά στην οποία βρίσκεται αυτή σήμερα.**

**Για το Διοικητικό Συμβούλιο**

**Ο Πρόεδρος Ο Γεν. Γραμματέας**

**Μέρκος Δημήτριος Γεωργιόπουλος Διονύσιος**